Iste articlo ye sobre un cineasta estausunidense; t'atros usos, se veiga George Stevens (desambigación).

George Cooper Stevens, naixiu d'Oakland (California, Estaus Unius) o 18 d'aviento de 1904 y muerto l'8 de marzo de 1975 en Lancaster (California, Estaus Unius), estió un actor, director cinematografico, productor cinematografico, guionista y director de fotografía estausunidense activo en o cine estausunidense dende meyaus d'os anyos 1910 dica principios d'os anyos 1970, en destacando por o suyo treballo como director por lo cual recibió cuantos premios, en destacando entre éls dos Premios Oscar a lo Millor Director (amás de tres nominacions).

Entre a suya ampla filmografía como director, destacan cintas como Annie Oakley (1935, con Barbara Stanwyck, Preston Foster y Melvyn Douglas), Swing Time (1936, con Fred Astaire y Ginger Rogers), Gunga Din (1939, con Cary Grant, Victor McLaglen y Douglas Fairbanks Jr.), The More the Merrier (1943, con Jean Arthur, Joel McCrea y Charles Coburn), A Place in the Sun (1951, con Montgomery Clift, Elizabeth Taylor y Shelley Winters), Shane (1953, con Alan Ladd, Jean Arthur y Van Heflin) Giant (1956, con Elizabeth Taylor, Rock Hudson y James Dean), The Diary of Anne Frank (1959, con Millie Perkins, Joseph Schildkraut y Richard Beymer) u The Greatest Story Ever Told (1965, con Max von Sydow, Michael Anderson Jr. y Carroll Baker).

Morió por un infarcto de miocardio y lo suyo cuerpo descansa en o Forest Lawn Memorial Park de Hollywood Hills, en Los Angeles, California.

Premios
George Stevens recibió dos Premios Oscar a lo Millor Director: en 1951 por A Place in the Sun y en 1956 por Giant. Tamién fue nominau tres vegadas mas a ixe mesmo premio, en 1943 por The More the Merrier, en 1954 por Shane y en 1959 por The Diary of Anne Frank.

O 2 d'agosto de 1960 se li adhibió una estrela a lo Paseyo d'a Fama de Hollywood, estando a suya estrela situada en o 1709 de Vine Street d'a ciudat de Los Angeles.

Filmografía

Director
George Stevens